ગાંધીનગર– લોકસભાની ચૂંટણીની તૈયારીઓનો પ્રારંભ થઈ ગયો છે. અમદાવાદમાં 24-25 જૂન એમ બે દિવસ ભાજપની પ્રદેશ ચિંતન બેઠક યોજાશે, જેમાં રાષ્ટ્રીય પ્રમુખ અમિત શાહ ઉપસ્થિત રહેશે. ભાજપ પ્રદેશ અધ્યક્ષ જીતુભાઈ વાઘાણીની અધ્યક્ષતામાં પ્રદેશ કાર્યાલય ખાતે ભાજપ પાર્લામેન્ટરી બોર્ડની બેઠક મળી હતી. ૧૭ અને ૧૮ જૂન એમ બે દિવસ ચાલનારી આ બેઠકમાં તા. ૧૭મીને રવિવારના રોજ ૩૭ તાલુકા પંચાયતના પદાધિકારીઓની નિયુક્તિ માટેના નામની ચર્ચા થઈ હતી અને તા. ૧૮ના રોજ ૪૮ તાલુકા પંચાયત માટેના પદાધિકારીઓની નિયુક્તિ માટેના નામોની ચર્ચા-વિચારણા કરવામાં આવશે. તેમજ તા.૧૮ના રોજ સાંજે ૪.૩૦ કલાકે પ્રદેશ કોર ગ્રુપ, લોકસભા ચૂંટણી સમિતિ અને પ્રદેશ મહામંત્રીશ્રીઓની એક સંયુક્ત બેઠક રાખવામાં આવી છે. આ બેઠકમાં મુખ્યપ્રધાન વિજય રૂપાણી, નાયબ મુખ્યપ્રધાન નીતિન પટેલ, કેન્દ્રીય પ્રધાન પરસોત્તમ રૂપાલા, પ્રદેશ મહામંત્રી સહિત પ્રદેશ પાર્લામેન્ટરી બોર્ડના સભ્યો ઉપસ્થિત રહેશે.